SA sanger van ‘wrede aanranding’ beskuldigMthokozisi Ndaba (Foto: Facebook) Die Idols-naaswenner Mthokozisi Ndaba het bevestig dat hy sy samewerking aan die polisie gegee het ná ŉ klag van aanranding teen hom aanhangig gemaak is. ŉ Storm het die afgelope naweek om Ndaba se kop losgebars nadat hy daarvan beskuldig is dat hy ŉ jong vrou “wreed aangerand” het. Foto’s van dié vrou, wat as Neo Tsele geïdentifiseer is, het soos ŉ veldbrand op sosiale media versprei. Tsele het op sosiale media beweer Ndaba het haar teen ŉ muur gegooi en haar aangerand nadat sy ŉ argument met ŉ vriendin gehad het. Volgens haar inskrywing het sy Ndaba nie geken nie. “Ek en my vriendin het ŉ argument gehad – soos vriende doen. Hy [Ndaba] het aanhou inmeng en my teen die muur vasgedruk. Ek het gesmeek dat hy ophou inmeng en ophou om dit [haar aan te rand] te doen. Hy het my bottel vodka oopgemaak, waarna ek vir hom gesê dit behoort aan my en dat hy dit nie moet drink nie. Neo Tsele (Foto: Facebook) “Hy het my by die woonstel uitgestoot, waarna ek myself verdedig het en teruggestoot het. Toe gooi hy my teen die muur vas en slaan my totdat ek begin bloei. My vriendin het hom probeer stop, maar dit het net erger geraak. Ek het só gebloei dat ek nie meer stabiel was nie. Ek het gebewe en besef my tand is gebreek. Hy het aangehou om my te vloek en toe het ek die polisie gebel waarna hy weggehardloop het.” Ndaba het bevestig dat hy na Johannesburg teruggekeer het om sy samewerking aan die polisie te gee tydens die ondersoek. Hy het ook ŉ pleidooi aan aanhangers gerig om Tsele nié te kritiseer nie. “In die lig van die bewerings teen my en die saak wat oopgemaak is, het ek na Johannesburg teruggekeer om saam met die polisie te werk in hierdie verband. Hoewel dit [die bewerings] my, my talent waarmee God my geseën het, my familie, vriende en aanhangers geraak het, moet ons die regstelsel toelaat om die saak reg te hanteer.” Ndaba het by sy aanhangers gepleit om nié die klaagster op sosiale media aan te val nie. “Ons weet nie watter kwessies sy moet verwerk nie. Asseblief, Mzansi. Kom ons hou aan om standpunt in te neem teen geweld teen vroue en kinders,” het hy geskryf. Meer inligting is nie in dié stadium bekend nie.